Andstæðingur Hillary Clinton segist ekki hafa sagt hana vera ljóta
John Spencer, sem keppir við Hillary Clinton um sæti í öldungadeild Bandaríkjanna í þingkosningum síðar í mánuðinum, segist ekki hafa sagt við blaðamann að Clinton hefði verið óaðlaðandi á sínum yngri árum og hefði væntanlega eytt milljónum dala í fegrunaraðgerðir.
Blaðamaður New York Daily News hafði þessi ummæli eftir Spencer í dag og sagði að hann hefði látið þau falla um borð í flugvél á föstudag. Spencer viðurkenndi í dag, að hafa rætt við blaðamanninn en sagðist ekki hafa viðhaft þau ummæli sem höfð voru eftir honum.
"Þetta er uppspuni. Ég myndi aldrei segja að Hillary Clinton væri ljót," sagði Spencer við AP fréttastofuna. "Þetta er fáránlegt. Ég gerði það ekki."
Blaðamaðurinn, Ben Smith, sagði við AP, að hann hefði setið í flugvélinni ásamt Spencer og eiginkonu hans og þá hefði frambjóðandinn viðhaft þessi ummæli. Smith sagðist ekki hafa tekið samtalið upp á segulband en skrifað hjá sér minnispunkta.
"Hefur þú séð gamla mynd af henni. Vá, ég veit ekki hvers vegna Bill giftist henni," hafði The Daily News eftir Spencer um Hillary.
Þá segir blaðið, að Hillary hafi litið öðru vísi út þá og sagði að hún hefði greinilega eytt milljónum dala í endurbætur á andlitinu. "Hún lítur vel út núna," hefur blaðið eftir Spencer.
Hillary Clinton sagði í kvöld, að Spencer væri á leið út í kviksyndi með ummælum sínum. "Það er óheppilegt að þegar menn hafa lítið jákvætt að segja um málefnin lendi menn út í kviksyndi," sagði Clinton á framboðsfundi með eldri borgurum.
Howard Wolfson, aðstoðarmaður Hillary Clinton sagði, að Clinton hefði aldrei gengist undir lítaaðgerðir eða aðrar aðgerðir til að breyta útliti sínu.
"Því miður eru þetta aðeins enn ein móðgandi ummælin, sem John Spencer hefur viðhaft á ferli sínum og það er sorglegt, að hann hafi kosið að byggja kosningabaráttu sína á persónulegum árásum," sagði Wolfson.
Samkvæmt skoðanakönnunum mun Clinton vinna auðveldan sigur á Spencer í New York. Í kappræðum, sem þau áttu á sunnudag, sagði Spencer að honum líkaði vel við Clinton og hún yrði frábær forsetaframbjóðandi þótt hann myndi aldrei kjósa hana. Hillary Clinton verður 59 ára á fimmtudag. Þau Bill áttu nýlega 31 árs brúðkaupsafmæli.
John Spencer, sem keppir við Hillary Clinton um sæti í öldungadeild Bandaríkjanna í þingkosningum síðar í mánuðinum, segist ekki hafa sagt við blaðamann að Clinton hefði verið óaðlaðandi á sínum yngri árum og hefði væntanlega eytt milljónum dala í fegrunaraðgerðir.
Blaðamaður New York Daily News hafði þessi ummæli eftir Spencer í dag.
Sagði að hann hefði látið þau falla um borð í flugvél á föstudag.
Hillary Clinton sagði í kvöld, að Spencer væri á leið út í kviksyndi með ummælum sínum.
Howard Wolfson, aðstoðarmaður Hillary Clinton sagði, að Clinton hefði aldrei gengist undir lítaaðgerðir.
Samkvæmt skoðanakönnunum mun Clinton vinna auðveldan sigur á Spencer í New York.